September | 2015 | byderhand
My ervaring van die Tuinverse-toetslopie
September 27, 2015 September 27, 2015 ~ byderhand2015	~ Lewer kommentaar
Die ervaring wat ek op die Woensdagmiddag van die toetslopie gehad het, is beslis een wat ek in my skatkis van herinneringe plaas. Die Botaniese Tuin bied verskeie tuinverse wat met behulp van 'n QR- leser en 'n mobiele toestel (met toegang tot die internet), dit moontlik maak om daardie tuinverse te lees en te ervaar. Die tuinverse is gedigte geskryf in en om die tuine.
Met die aankoms by die Botaniese tuine het ek en twee van my klasmaats van die vakgroep Skryfkuns besluit om eers 'n goeie oorsig te kry van die grootte en omgewing van die tuin. Ek het besluit om my ervaringe ook in foto's vas te vang.
Sosiale media het ook geweet van ons opgewondenheid oor die projek. Die bostaande foto het ons op Facebook geplaas. Op daardie stadium het ons nog nie gaan registreer vir die projek nie. Daar was reeds soveel dinge om te bekyk dat die tuinverse beslis die ervaring sou verdiep.
By die registrasiepunt was ons gegroet met botteltjies water. Ek het gedink dit was 'n goeie inisiatief om die botteltjies water ook met die QR-kodes en Byderhand logo te versier. Na registrasie was ons gereed met water in die hand om die toetslopie aan te pak.
Die eerste tuinvers wat ons ontdek het was "Met die voëls praat". Vinnig het ons van ons selfone gebruik gemaak om die QR-kode te lees. Dit was interessant om self die gedig te lees, asook om die visuele- en klank-aspekte daarby te ervaar. Die bankie was geleë op die perfekte plek om die natuurskoon in te neem, veral met die waterval wat saggies suis in die agtergrond soos musiek wat die natuur vir ons speel. Ek het daar besef dat hierdie projek nie net die mense gaan opgewonde maak oor die avontuur van ontdekking nie, maar beslis ook 'n rustigheid en waardering vir die natuur gaan wek.
Die tuinversie "Anna" was die gunsteling vir die dag. Nog voordat ons na die gedig geluister het, het ons iemand in die verbystap gehoor sing: "parra pam, parra pam, parra parra parra pam". Hierdie ervaring is vir jonk en oud. Dit sal ouers laat verlang na die onskuld en eenvoud van hul jonger dae en die jongklomp nader aan die natuur bring. September is lentemaand wat nuwe plantegroei belowe. By die "paddaluisterbankie" het ek die pragtige blom opgemerk.
Die laaste bietjie pret in die laatmiddagson het gesorg vir 'n goeie afsluiting. Ná die middag se avonture en ontdekkings was hierdie projek vir my 'n reuse sukses.
Ek het ook so paar wenke vir feesgangers wat belangstel in die projek:
Maak seker dat jou mobiele toestel se battery gelaai is.
Jou mobiele toestel moet beslis "data" beskikbaar hê vir die gebruik. Alhoewel daar beperkte wifi in die tuin beskikbaar is, werk sekere QR-kodes beter as jy jou eie "data" gebruik.
Gebruik sosiale media en hutsmerke soos #byderhand en #tuinverse om jou ervaringe met ander te deel.